MT Il-Ġurnal Uffiċjali tal-Unjoni Ewropea C 77/8

Opinjoni tal-Kumitat Ekonomiku u Soċjali Ewropew dwar il-Proposta għal Direttiva tal-Parlament Ewropew u tal-Kunsill dwar is-sikurezza tal-ġugarelli

COM(2008) 9 finali — 2008/0018 (COD)

(2009/C 77/02)

Nhar is-17 ta' Marzu 2008, il-Kunsill iddeċieda, b'konformità mal-Artikolu 95 tat-Trattat li jistabbilixxi l-Komunità Ewropea, li jikkonsulta lill-Kumitat Ekonomiku u Soċjali Ewropew dwar

il-Proposta għal Direttiva tal-Parlament Ewropew u tal-Kunsill dwar is-sikurezza tal-ġugarelli.

Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar il-15 ta' Lulju 2008. Ir-rapporteur kien is-Sur Pegado Liz.

Matul l-447 sessjoni plenarja tiegħu li nżammet fis-17 u t-18 ta' Settembru 2008 (seduta tat-18 ta' Settembru), il-Kumitat Ekonomiku u Soċjali Ewropew adotta din l-opinjoni b'49 vot favur, vot wieħed kontra u 8 astensjonijiet.

1. Konklużjonijiet u rakkomandazzjonijiet

1.1 Il-KESE jilqa' l-inizjattiva tal-Kummissjoni sabiex tirrevedi d-Direttiva dwar is-sikurezza tal-ġugarelli, għalkemm din waslet kemxejn tard u mhix ambizzjuża biżżejjed.

1.2 Il-KESE jinnota li l-valutazzjoni tal-impatt li fuqha hija bbażata din l-inizjattiva tmur lura għall-2004, u b'hekk ma ġewx ikkunsidrati l-pajjiżi kollha li llum il-ġurnata huma Stati Membri tal-UE.

1.3 Fid-dawl taż-żieda fit-twissijiet tal-ġugarelli, hekk kif ħareġ fid-dieher fl-aħħar rapport tar-RAPEX (2007), il-KESE ma jistax jifhem kif il-valutazzjoni tal-impatt ma tasal għall-ebda konklużjoni mhux biss rigward ir-rabta bejn id-Direttiva attwali u l-inċidenti tat-tfal bil-ġugarelli, iżda iktar u iktar rigward in-nuqqas ta' għarfien b'rabta mal-proposta preżenti dwar in-numru u l-gravità tal-inċidenti marbuta mal-ġugarelli fil-ġejjieni — dan għandu jkun it-tħassib ewlieni u r-raġuni fundamentali ta' din l-inizjattiva.

1.4 Billi l-Kummissjoni rrikonoxxiet in-nuqqas ta' statistika affidabbli u kredibbli dwar l-inċidenti kkawżati mill-ġugarelli fl-UE, il-KESE jissuġġerixxi li l-Kummissjoni, b'kooperazzjoni mal-awtoritajiet kompetenti tal-Istati Membri, għandha twaqqaf sistema adegwata ta' informazzjoni statistika dwar tali inċidenti, u li tal-inqas tkun komprensiva bħal dik li hemm diġà f'ċerti sistemi legali, li hija aċċessibbli għall-partijiet interessati kollha fil-katina tal-produzzjoni u tal-bejgħ bil-għan li timpedixxi l-inċidenti (1).

1.5 Il-KESE jemmen li l-bażi legali għall-proposta għandha tkun l-Artikolu 153 tat-Trattat u mhux l-Artikolu 95 biss, ladarba l-protezzjoni effettiva tat-tfal hija iktar importanti mill-proċess li sempliċement jiffaċilita n-negozju transkonfinali tal-ġugarelli.

1.6 Il-KESE jemmen ukoll li, fid-dawl tal-ambitu u n-natura tal-proposta leġiżlattiva l-ġdida u tal-esperjenza fl-implimentazzjoni tad-Direttiva attwali f'diversi Stati Membri, u billi ġie aċċettat approċċ ta' armonizzazzjoni sħiħa, regolament ikun strument ħafna iżjed xieraq minn direttiva.

1.7 Il-KESE japprezza l-forma koerenti u strutturata tajjeb, kemm mil-lat tekniku kif ukoll minn dak legali, tal-proposta, u b'mod ġenerali jaqbel mal-miżuri innovattivi tagħha, li jinkludu: — definizzjoni usa' tal-kelma “ġugarelli” u l-adozzjoni tal-kunċett ta' użu previdibbli fid-dawl tal-imġiba tat-tfal; — it-tisħiħ tal-miżuri ta' sorveljanza tal-Istati Membri; — l-introduzzjoni ta' regoli ta' prevenzjoni u informazzjoni adegwati dwar is-sikurezza tal-ġugarelli — twissijiet u sinjali.

1.8 Madankollu, il-KESE jinnota b'dispjaċir li numru ta' aspetti importanti ferm ma ġewx koperti jew ma ġewx koperti b'mod xieraq. Dawn huma: a) konformità sħiħa mal-prinċipju tal-prekawzjoni; b) taħriġ u edukazzjoni iżjed stretti ta' dawk in-nies li jieħdu ħsieb it-tfal li jkunu f'kuntatt mal-ġugarelli; c) kjarifika ta' ċerti kunċetti li għadhom ambigwi jew vagi, bħall-kunċett ta' ġugarell jew l-ammont ta' ħsara; d) l-importaturi u r-rappreżentanti awtorizzati mhumiex fuq l-istess livell tal-produtturi, u dan ineħħi r-responsabilità tal-partijiet interessati fl-oqsma tad-distribuzzjoni u l-bejgħ tal-ġugarelli rigward il-kumpens għall-ħsara; e) proċedura għall-evalwazzjoni tal-konformità li mhijiex adatta għall-SMEs.

1.9 Għalhekk il-Kumitat iħeġġeġ bis-sħiħ lill-Kummissjoni sabiex tirrevedi l-proposta tagħha fid-dawl ta' din l-opinjoni bil-għan li ssir strument iżjed kredibbli għall-protezzjoni u s-sikurezza effettivi tat-tfal meta jkunu qegħdin jużaw il-ġugarelli.

1.10 Il-Kumitat jistieden lill-Parlament Ewropew u lill-Kunsill jaċċettaw is-suġġerimenti u r-rakkomandazzjonijiet imressqa f'din l-opinjoni, u jintegrawhom fil-proċedura leġiżlattiva li twassal għall-adozzjoni tad-Direttiva l-ġdida.

2. Introduzzjoni: sommarju tal-proposta

2.1 L-ewwel darba li l-Kummissjoni ħabbret l-intenzjoni tagħha li tieħu passi legali fil-qasam tas-sikurezza tal-ġugarelli kien fis-sebgħinijiet, meta ressqet numru ta' proposti li sussegwentement ġew revokati minħabba li ma kienx hemm kunsens politiku. Eventwalment, wara r-Riżoluzzjoni tal-Kunsill tat-23 ta' Ġunju 1986 (2) dwar il-protezzjoni u s-sikurezza tal-konsumatur, il-Kummissjoni ressqet proposta ġdida li f'termini iktar konsenswali wriet il-ħtieġa tal-armonizzazzjoni fuq livell Ewropew tad-definizzjoni ta' ġugarelli, l-istandards tal-manifattura tagħhom, ir-rekwiżiti prinċipali ta' sikurezza, il-kundizzjonijiet għat-tqegħid fis-suq u l-garanziji li dawn jistgħu jintużaw mit-tfal mingħajr l-ebda periklu.

2.2 Id-Direttiva 88/378/KE tat-3 ta' Mejju 1988, ippubblikata dak iż-żmien (3), hija waħda mill-ewwel inizjattivi leġiżlattivi li nibtet mill-“approċċ il-ġdid” fil-qasam tal-armonizzazzjoni u l-istandardizzazzjoni teknika, ibbażata fuq ir-Riżoluzzjoni tal-Kunsill tas-7 ta' Mejju 1985 (4).

2.3 Il-KESE ħejja opinjoni obbligatorja dwar il-Proposta għal Direttiva li tressqet dak iż-żmien (5) fejn, filwaqt li laqa' l-proposta, innota b'dispjaċir id-dewmien fit-tħejjija tagħha. Fuq il-bażi tas-suppożizzjoni li l-ġugarelli kollha għandhom ikunu affidabbli, u li t-tfal huma vulnerabbli għar-riskji u għandhom jitħarsu iktar minn ħaddieħor, enfasizza l-ħtieġa li l-kwistjoni tas-sikurezza tal-ġugarelli tkun indirizzata fil-kuntest iktar ġenerali tad-Direttiva dwar ir-responsabilità għall-prodott (6).

2.4 Sadattant, id-Direttiva tal-1988 (7) kellha għadd ta' corrigenda, emenda prinċipali permezz tad-Direttiva 93/68/KEE tat-22 ta' Lulju 1993 (8), u l-Kummissjoni ħarġet Komunikazzjoni dwar l-implimentazzjoni tagħha (9).

2.5 Fl-1992 u fl-2001 ġew adottati u ppubblikati żewġ Direttivi dwar is-sikurezza ġenerali tal-prodotti, u indirizzaw is-sikurezza tal-ġugarelli b'mod ġeneriku (10). Id-Direttiva tal-2001 tenfasizza b'mod partikolari l-“bidliet magħmula lit-Trattat, b'mod speċjali l-Artikoli 152 li jirrigwarda s-saħħa u l-153 li jirrigwarda l-protezzjoni tal-konsumatur, u fid-dawl tal-prinċipju prekawzjonarju”.

2.6 Għoxrin sena wara l-pubblikazzjoni tad-Direttiva tal-1988, il-Kummissjoni qiegħda tipproponi Direttiva ġdida dwar dan is-suġġett, wara li ntebħet li l-leġiżlazzjoni implimentata sadattant skadiet, li l-ambitu tagħha u l-kunċetti użati għandhom bżonn jiġu ċċarati u jkunu konformi maċ-ċirkostanzi attwali, li hemm ħtieġa urġenti li wieħed jiżgura li d-dispożizzjonijiet tagħha jkunu konformi mal-qafas leġiżlattiv ġenerali propost reċentement (11) għat-tqegħid ta' prodotti fis-suq u, fuq kollox, li ħarġu nuqqasijiet u differenzi serji rigward l-applikazzjoni tad-Direttiva waqt it-traspożizzjoni u l-implimentazzjoni tagħha f'numru ta' Stati Membri, u li jenħtieġ li tinstab soluzzjoni għal dan kollu.

2.7 Din il-proposta hija bbażata fuq tliet studji tekniċi prinċipali, li għandhom jittieħdu bħala parti integrali minnha. Tnejn jirrigwardaw ir-rekwiżiti u l-użu ta' ċerti sustanzi allegatament perikolużi fil-manifattura tal-ġugarelli; u t-tielet wieħed huwa valutazzjoni tal-impatt ġenerali u l-aħħar rapport ta' din il-valutazzjoni ħareġ fl-2004.

2.8 Fi ftit kliem, il-Kummissjoni qiegħda taħdem fuq l-għanijiet li ġejjin permezz ta' din il-proposta: A) Rekwiżiti mtejba tas-sikurezza, b'mod partikolari dawk li jirrigwardaw: a) l-użu ta' sustanzi kimiċi; b) it-twissijiet u l-informazzjoni għall-konsumaturi u l-utenti; c) ir-riskji ta' fgar u soffokazzjoni; d) il-ġugarelli fl-ikel; e) id-definizzjoni tar-rekwiżit ġenerali ta' sikurezza. B) Infurzar iktar effiċjenti u koerenti tad-Direttiva, fost affarijiet oħra, permezz ta': a) rinfurzar tal-miżuri ta' sorveljanza tas-suq fl-Istati Membri; b) informazzjoni dwar il-kimiċi fil-fajl tekniku; c) il-marka CE u t-twaħħil tagħha; d) l-evalwazzjoni tas-sikurezza. C) Allinjament mal-qafas leġiżlattiv ġenerali dwar it-tqegħid fis-suq tal-prodotti D) L-iċċarar tal-ambitu u l-kunċetti tad-Direttiva

3. Kummenti ġenerali

3.1 Il-KESE jilqa' l-inizjattiva tal-Kummissjoni għalkemm waslet pjuttost tard, ladarba d-Direttiva li qiegħda tiġi riveduta ilha teżisti 'l fuq minn 20 sena u l-parametri u l-metodi tal-produzzjoni u tat-tqegħid fis-suq tal-ġugarelli nbiddlu b'mod sostanzjali matul is-snin, hekk kif inbiddlu l-gosti u d-drawwiet tal-iżjed konsumaturi naturali tagħhom. Barra minn dan, il-KESE jemmen li l-proposta attwali tista' tkun ħafna iżjed ambizzjuża fil-miri tagħha, u d-dispożizzjonijiet tagħha jistgħu jikkunsidraw it-tħassib li qam minħabba l-avvenimenti reċenti, li ħarġu fil-pubbliku u li, barra minn hekk, intużaw mhux biss fid-diskorsi u l-pożizzjonijiet tal-Kummissarju inkarigat mill-protezzjoni tal-konsumatur, iżda wkoll fir-Riżoluzzjoni tal-PE ta' Settembru 2007, li s-sens ġenerali tagħha huwa fil-fatt ripetut mill-KESE (12). Għalhekk jinnota b'dispjaċir li d-diskussjonijiet mal-KESE ma ġewx akkumpanjati wkoll mid-DĠ SANCO, li ma kienx involut direttament fil-preparazzjoni tagħha.

3.2 Il-KESE huwa sorpriż li l-valutazzjoni tal-impatt, li fuqha ssejset din il-proposta, ilha teżisti iktar minn erba' snin u ma tkoprix is-sitwazzjoni fl-Istati Membri kollha. Lanqas mhuwa ċar x'konsiderazzjoni ngħatat lir-rappreżentanti tal-konsumaturi u tal-familji jew kemm kienu fil-fatt involuti fit-tħejjija tagħha.

3.3 Fid-dawl tal-kritika tal-Kummissjoni dwar l-allegati nuqqasijiet fl-implimentazzjoni tad-Direttiva, il-KESE huwa sorpriż li tali kritika mhijiex akkumpanjata minn inizjattivi min-naħa tal-Kummissjoni sabiex tiġi żgurata l-konformità ma' din il-liġi Komunitarja.

3.4 Il-KESE jsibha diffiċli li jifhem kif, għalkemm il-Kummissjoni taf u tammetti li hemm nuqqas ta' data statistika, huwa possibbli li jintlaħqu konklużjonijiet adegwati dwar kif l-affarijiet għandhom jinbidlu, jew inkella dwar l-effikaċja tal-miżuri proposti. Madankollu, huwa fatt magħruf li s-suq tal-ġugarelli fl-Ewropa, li fl-2002 ġie stmat li jirrappreżenta EUR 17 300 miljun bil-prezzijiet tal-bejgħ bl-imnut, u b'importazzjonijiet li jammontaw għal iktar minn EUR 9 000 miljun, huwa settur promettenti li jinvolvi madwar 2 000 intrapriża, l-iktar SMEs, u jħaddem b'mod dirett 'il fuq minn 100 000 persuna (13).

3.5 Il-KESE huwa tal-opinjoni li n-natura tal-proposta msemmija tirrikjedi li ma jiġix ikkunsidrat biss l-Artikolu 95, iżda wkoll l-Artikolu 153, bħala l-bażi legali, minħabba l-fatt li l-ambitu tagħha m'għandux x'jaqsam biss mat-tlestija tas-suq intern, iżda pjuttost jirrigwarda kategorija ta' konsumaturi vulnerabbli iktar mill-oħrajn, li bl-ebda mod ma tista' tiġi assoċjata ma' dik tal-“konsumatur medju”.

3.6 Barra minn hekk, il-fatt li t-tfal huma l-konsumaturi indiretti tal-ġugarelli, fis-sens li mhumiex huma li jixtruhom direttament, iżda huma l-ġenituri tagħhom jew adulti oħra li jixtruhomlhom, għandu jħeġġeġ lill-Kummissjoni sabiex tieħu approċċ iktar strett biex tiżgura li l-ħtieġa li tinforma u teduka lil din il-klassi ta' konsumaturi tkun riflessa kif jixraq fil-mod ta' kif jinkitbu d-dispożizzjonijiet tagħha.

3.7 Il-KESE jifhem għaliex f'dan il-każ il-Kummissjoni għażlet l-armonizzazzjoni kompluta, iżda jerġa' jsostni l-konvinzjoni tiegħu li, f'tali każijiet, ikun aħjar jekk bħala strument jingħażel Regolament minflok Direttiva, b'vantaġġi ovvji b'rabta maċ-ċertezza legali u mingħajr riskji li t-traspożizzjoni ssir tard wisq jew tkun difettuża, u b'hekk mingħajr ir-riskju ta' differenzi fl-implimentazzjoni. Il-Kummissjoni ammettiet li dan kollu seħħ fid-Direttiva preżenti (14).

3.8 Minħabba n-natura tas-suġġett, l-evoluzzjoni kontinwa ta' “l-aħħar avvanzi tat-teknoloġija”, il-possibbiltà ta' inċidenti okkażjonali, hekk kif urew biċ-ċar il-każijiet tal-Mattel u l-Fisher Price, u ż-żieda allarmanti fin-numru ta' twissijiet relatati mal-ġugarelli fl-aħħar rapport annwali tar-RAPEX (2007), li tirrappreżenta s-settur bl-ikbar numru ta' notifiki (31 %) (15), wieħed seta' jittama li l-proposta preżenti titħejja fid-dawl tat-tagħlimiet minn dawn l-avvenimenti — u b'mod partikolari mill-falliment tas-sorveljanza ta' wara t-tqegħid fis-suq — u li tfisser li d-Direttiva ssir iktar prattikabbli u infurzabbli, li tista' twassal għal suq tal-ġugarelli iktar sikur. Dan ifisser li, f'każ ta' dubju, jiġi pprojbit kulma jkun suspettat b'mod leġittimu, għalkemm dan ma jkunx ċert għal kollox, li huwa perikoluż, anki jekk ir-riskju huwa żgħir, fl-użu tiegħu mit-tfal bħala ġugarell, u b'konsiderazzjoni tal-imġiba imprevedibbli tagħhom. Madankollu, dan mhuwiex il-każ.

3.9 Rigward il-marka CE, il-KESE sempliċement ser jerġa' jtenni dak li qal fl-opinjoni tiegħu, li ġiet espressa f'opinjoni preċedenti dwar qafas komuni għat-tqegħid fis-suq, li “nuqqas ta' kredibilità tal-marka CE iwassal għal nuqqas ta' fiduċja fis-sistema kollha: l-awtoritajiet ta' sorveljanza tas-suq, il-fabbrikanti, il-laboratorji u dawk li jiċċertifikaw, u fl-aħħar l-adegwatezza tal-leġiżlazzjoni tal-Approċċ il-Ġdid” (16). F'dan il-każ, il-KESE jħeġġeġ lill-Kummissjoni tarmonizza t-test finali ta' din il-proposta mat-test adottat għall-proposti kollha li jirrigwardaw il-qafas komuni msemmi hawn fuq (17).

3.10 Il-KESE jappoġġja bis-sħiħ is-suġġeriment tal-PE għall-introduzzjoni ta' tikketta Ewropea għas-sikurezza tal-ġugarelli, li għandha tingħata minn korpi terzi indipendenti, u jinnota b'dispjaċir li l-proposta ma indirizzatx għal kollox is-suġġerimenti mniżżla fir-Riżoluzzjoni tal-PE ta' Settembru 2007; il-KESE jtenni wkoll it-tħassib tal-SMEs, mhux b'rabta mal-fatt li l-ġugarelli li jipproduċu u jbigħu jistgħu jkunu inqas sikuri, iżda — hekk kif ġie diskuss fl-opinjoni msemmija hawn fuq — b'rabta mal-proporzjonalità tal-miżuri użati fil-proċeduri tal-valutazzjoni tal-konformità, b'mod speċjali għall-prodotti mhux iffabbrikati f'massa jew prodotti ffabbrikati fi kwantitajiet żgħar (18).

3.11 Il-KESE jaħseb li kwalunkwe sustanza li hija rikonoxxuta bħala potenzjalment perikoluża għandha titneħħa kompletament mill-industrija tal-manifattura tal-ġugarelli, f'qafas li jkun proporzjonat, ibbilanċjat u fattibbli għall-produtturi responsabbli, kif ukoll li jkun jista' jiġi infurzat mill-awtoritajiet.

3.12 Il-KESE jilqa' d-Deċiżjoni reċenti tal-Kummissjoni dwar “ġugarelli li fihom kalamita”, iżda huwa sorpriż li din il-kwistjoni lanqas biss issemmiet fil-proposta preżenti għal Direttiva: ir-reazzjoni tal-Kummissjoni ma tidhirx li hija b'saħħitha biżżejjed meta wieħed jikkunsidra l-gravità tal-perikli u l-inċidenti li diġà seħħew b'dan it-tip ta' ġugarell, li rriżulta biss f'appell lill-Istati Membri sabiex kull wieħed minnhom jiżgura, kulħadd bil-mod tiegħu, li jitwaħħal sinjal ta' “twissija”.

3.13 Il-KESE jaħseb li tista' tingħata definizzjoni iżjed preċiża tal-livell u n-natura tal-penali, hekk kif il-Kummissjoni diġà għamlet f'oqsma fejn il-ħsara kkawżata minn imġiba ħażina huwa konsiderevolment inqas mil-lat soċjali.

3.14 B'mod iżjed ġenerali, il-KESE jinnota b'dispjaċir li hawnhekk intilfet opportunità li setgħet tpoġġi l-protezzjoni tat-tfal Ewropej tal-inqas fuq l-istess livell li jeżisti, inkluż fuq inizjattiva tal-produtturi, f'xi wħud mill-Istati Membri u f'xi pajjiżi oħra, fejn ċerti tipi ta' ġugarelli huma sempliċement projbiti, hekk kif intwera fi studju reċenti kkummissjonat mill-PE (19).

3.15 Il-KESE huwa konxju tal-kompetizzjoni internazzjonali ħarxa fl-industrija tal-ġugarelli. Għalhekk iħeġġeġ lill-Kummissjoni Ewropea, lill-Parlament Ewropew u lill-Kunsill biex iqisu l-kompetittività tas-settur meta jintroduċu modifiki matul il-proċess leġiżlattiv lejn l-adozzjoni ta' din id-Direttiva. L-istandards tas-sikurezza għall-ġugarelli m'għandhomx jitbaxxew billi tiddgħajjef il-protezzjoni tal-konsumatur, b'mod speċjali it-tfal, iżda r-regoli tal-kummerċ internazzjonali għandhom jiġu osservati strettament sabiex il-kumpaniji Ewropej ikunu jistgħu jikkompetu bl-istess kundizzjonijiet.

3.16 Fl-aħħar nett, il-KESE jistieden lill-Kummissjoni tkun konxja mit-tħassib soċjali b'rabta mal-industrija tal-manifattura tal-ġugarelli, speċjalment f'pajjiżi terzi fejn tfal żgħar jiġu mġiegħla jaħdmu f'kundizzjonijiet atroċi u għal sigħat twal, fejn kuljum imissu prodotti tossiċi u verament perikolużi. Jistedinha wkoll tadotta pożizzjoni ċara favur ġugarelli ekoloġiċi u etiċi.

4. Kummenti speċifiċi

4.1 Artikolu 1 u Anness I — Lista ta' prodotti li ma jitqisux bħala ġugarelli

Il-KESE jieħu nota tal-intenzjoni tal-Kummissjoni li taġġorna d-definizzjoni tat-terminu “ġugarell” sabiex ikun jista' jintuża għall-prodotti kollha li mhumiex maħsuba għal-logħob biss.

Madankollu, il-KESE jenfasizza li d-definizzjoni attwali ta' “ġugarelli” mhijiex adegwata għall-ambitu tal-miri stabbiliti, peress li mhux biss ma tippermettix l-aġġornament li hemm bżonn sabiex wieħed jimxi id f'id mal-iżviluppi fis-suq teknoloġiku, iżda tistabbilixxi wkoll lista ta' prodotti li ma jaqgħux fl-ambitu tad-Direttiva. Hemm dubju serju dwar kemm huma xierqa dawn il-prodotti, b'mod partikolari l-oġġetti dekorattivi għall-festi u ċ-ċelebrazzjonijiet, il-ġojjelli artifiċjali, il-logħob li jkollu missili bil-ponta, il-prodotti maħsuba għall-użu edukattiv fi skejjel u oqsma pedagoġiċi oħra, u tagħmir tal-isport.

Il-bażi li fuqha jiġu stabbiliti arranġamenti speċjali għall-protezzjoni tal-konsumaturi tal-prodott tiddependi min-natura tal-konsumaturi, u b'mod partikolari mill-vulnerabilità tagħhom. Il-konsumaturi ma jagħmlux distinzjoni bejn il-finijiet ta' kull oġġett li jitpoġġa quddiemhom — il-prodotti stess ta' spiss jitqiesu bħala ġugarelli mit-tfal, mill-ġenituri tagħhom u min-negozjanti li jikkatologawhom u jbigħuhom bħala ġugarelli. Għalhekk, il-Kumitat ma jifhimx għalfejn il-ġugarelli li jintużaw għal skopijiet edukattivi fl-iskejjel ma jaqgħux fl-ambitu tad-Direttiva ladarba m'hemmx differenza fin-natura tal-utent.

Il-KESE jenfasizza li l-apparat u l-prodotti li huma aċċessibbli u li jistgħu jintużaw bħala ġugarelli minn tfal ta' taħt l-14-il sena għandhom jiġu inklużi fl-ambitu protettiv tad-Direttiva, b'konformità mal-prinċipju tal-prekawzjoni.

Għalhekk, il-KESE jħeġġeġ lill-Kummissjoni sabiex tirrevedi d-definizzjoni mniżżla fl-Artikolu 1 u fil-lista bil-għan li tagħmilhom konformi ma' xulxin.

4.2 Artikoli 2 sa 5

Il-KESE ma jaqbel assolutament xejn mad-distinzjoni li ssir bejn il-produtturi u l-importaturi, ladarba d-Direttiva 2001/95/KE tal-Parlament Ewropew u l-Kunsill dwar is-sigurtà ġenerali tal-prodotti tpoġġi l-importaturi fuq l-istess skala tal-produtturi, fejn dawn tal-aħħar m'għandhomx rappreżentant fl-Istat Membru. Jekk tinżamm id-distinzjoni attwali mhux talli wieħed ma jżommx kif jixraq id-dritt tal-konsumaturi għal kumpens f'każ ta' ħsara (peress li r-responsabilità taqa' kompletament f'idejn il-produttur), iżda lanqas ma jiġu armonizzati b'mod adegwat il-liġijiet Komunitarji, u b'hekk wieħed ikun qiegħed ipoġġi fil-periklu l-prinċipju ta' ċertezza fi kwistjonijiet legali.

Għalhekk il-KESE jikkunsidra li għall-finijiet tal-implimentazzjoni ta' din id-Direttiva, ir-rappreżentanti awtorizzati u l-importaturi (fejn m'hemmx rappreżentanti uffiċjali tal-produtturi) għandhom jiġu kkunsidrati bħala produtturi, għall-kuntrarju tal-għan tad-Direttiva attwali li tpoġġihom fuq l-istess skala biss meta l-ġugarelli jitqiegħdu fis-suq f'isimhom jew bit-trejdmark tagħhom jew meta jkunu għamlu xi bidliet fin-natura tal-prodott, anki jekk dan ma jkunx affettwa l-proċess tal-produzzjoni.

Il-KESE jopponi d-distinzjoni li ssir bejn ir-rappreżentanti awtorizzati u l-produtturi fir-rigward tar-responsabilità. Il-KESE jinsab imħasseb dwar il-fatt li jekk tinżamm din ir-regola, id-drittijiet tal-konsumatur ma jkunux jistgħu jinżammu. Dan jgħodd b'mod partikolari għad-dritt għal kumpens b'rabta mal-ħsara f'sitwazzjonijiet fejn hemm biss rappreżentant awtorizzat stabbilit fl-Istat Membru.

B'mod ġenerali, il-KESE jappoġġja dawk id-dispożizzjonijiet tad-Direttiva li huma implimentati attwalment, li jaqsmu r-responsabilità bejn dawk kollha involuti fil-katina tat-tqegħid fis-suq.

Rigward id-definizzjoni ta' ħsara, il-Kumitat jaħseb li din għandha tinkludi s-sitwazzjonijiet li jinqalgħu fuq perijodu twil ta' żmien u li huma l-konsegwenzi diretti ta' inċidenti konfermati.

4.3 Artikolu 9

Il-KESE jilqa' l-emenda tal-paragrafu 2 ta' dan l-Artikolu, fejn jistipula li, fid-dawl tal-imġiba tat-tfal, l-użu tal-ġugarelli fil-ġejjieni għandu jiġi kkunsidrat waqt li jiġu evalwati l-perikli tagħhom (għalkemm jidher li b'hekk il-premessa (16) tkun tista' tiġi interpretata bil-kontra).

Madankollu, il-KESE jemmen li l-produtturi għandhom jiġu obbligati jbassru il-possibbiltà ta' użi inadegwati tal-prodotti tagħhom — użi li jkunu raġonevolment aċċettabbli għat-tfal. Barra minn hekk, iż-żamma tal-kriterju tat-tbassir huwa kontradittorju meta l-memorandum ta' spjegazzjoni jenfasizza l-ħtieġa li wieħed jikkunsidra l-imġiba ta' spiss imprevedibbli tat-tfal waqt id-disinn tal-ġugarelli.

Il-KESE ma jaqbilx mal-kliem f'paragrafu 3 għax din id-dispożizzjoni mhux talli tistabbilixxi suppożizzjoni evidenti, iżda tintroduċi wkoll kriterji vagi u mhux ċari, bħal pereżemju l-kunċetti “prevedibbli” u “normali” u dan, fl-aħħar mill-aħħar, jeskludi kwalunkwe obbligu li l-produttur iżomm ruħu aġġornat mal-esperimenti xjentifiċi u tekniċi fil-qasam speċifiku tiegħu minħabba l-fatt li ġaladarba l-prodott tiegħu jinsab fis-suq, b'mod awtomatiku dan ifisser li huwa jżomm mas-sikurezza ġenerali tal-prodott (20).

Fil-fatt, id-dmir li wieħed jimpedixxi d-difetti fil-prodott ma jispiċċax hekk kif il-prodott jitqiegħed fis-suq. Il-produttur, jew jekk ikollu r-rappreżentant lokali tiegħu, għandu l-obbligu li jissorvelja u josserva l-ġugarelli kontinwament sabiex dawk id-difetti li wieħed ma jkunx jaf bihom u li ma setgħux joħorġu meta tqiegħdu fis-suq jiġu skoperti, flimkien mad-difetti marbuta mad-deterjorament, l-użu eċċessiv u mal-ħajja tal-ġugarell iqsar minn dik prevista.

4.4 Artikolu 10

Il-KESE jilqa' l-intenzjoni tal-Kummissjoni li titlob li t-twissjiet jintwerew b'mod ċar, viżibbli u leġġibbli fil-post fejn jinbiegħu sabiex jiġi żgurat li l-utenti jirċievu informazzjoni effettiva minn qabel. Però jemmen li dawn it-twissijiet m'għandhomx jidhru biss fuq l-imballaġġ, iżda anki fuq il-prodotti stess.

Madankollu, il-Kumitat jikkunsidra li dawn it-twissijiet għandu jkollhom mhux biss informazzjoni dwar l-età minima jew massima tal-utenti, iżda wkoll indikazzjonijiet rigward il-piż massimu jew minimu tal-utenti għall-użu ta' ċerti ġugarelli, kif ukoll informazzjoni dwar il-ħtieġa li l-ġugarell jintuża biss taħt is-superviżjoni ta' dawk li jieħdu ħsiebhom.

Il-Kumitat jenfasizza wkoll li t-twissijiet għandhom jinkitbu b'mod adegwat għall-utenti, u fid-dawl tas-sensibilitajiet partikolari tagħhom.

Il-KESE jsejjaħ mill-ġdid biex jiġu mħeġġa inizjattivi ta' taħriġ għall-ġenituri u n-nies li jieħdu ħsieb it-tfal bil-għan li jiġbdulhom l-attenzjoni għall-prekawzjonijiet u r-riskji marbuta ma' ċertu tip ta' ġugarelli. Madankollu, il-fatt li fl-aħħar mill-aħħar is-sikurezza tat-tfal hija r-responsabilità tal-ġenituri, il-gwardjani, il-persuni li jieħdu ħsieb it-tfal, l-għalliema tagħhom, eċċ. ma jistax jintuża bħala skuża biex tonqos ir-responsabilità min-naħa tal-produtturi, l-importaturi u l-bejjiegħa bl-imnut għas-sikurezza sħiħa tal-ġugarelli.

Billi wieħed jikkunsidra l-fatt li t-tikketti ta' spiss jinkitbu b'lingwa differenti minn dik nazzjonali, il-KESE huwa tal-opinjoni li paragrafu 3 għandu jistabbilixxi l-obbligu li t-twissijiet u l-istruzzjonijiet ta' sikurezza għandhom jidhru bil-lingwa uffiċjali tal-Istat Membru fejn il-ġugarelli jitqiegħdu fis-suq, is-sempliċi possibbiltà li tinsab fid-dispożizzjoni attwali.

4.5 Artikoli 12 u 26

Għalkemm jaċċetta l-ħtieġa li tinżamm il-preżunzjoni ta' konformità, il-KESE jħoss li jkun iżjed konformi mal-“aħħar avvanzi tat-teknoloġija” jekk issir l-inverżjoni tal-piż tal-prova f'każ ta' inċident li jikkawża ħafna ħsara.

4.6 Artikolu 17

Il-KESE jenfasizza d-deċiżjoni tal-Kummissjoni li titlob lill-produtturi jagħmlu analiżi tal-perikli li jirriżultaw mill-użu tal-ġugarell, minflok ma tillimita din l-analiżi għar-riskji inerenti fl-użu tiegħu biss. Madankollu, il-Kumitat jikkunsidra li din l-analiżi għandha tkopri ċ-ċiklu sħiħ tal-ħajja tal-ġugarell, irrispettivament minn jekk jinqalgħux jew le sitwazzjonijiet ta' ħsara, sabiex jiġu evitati sitwazzjonijiet bħal tal-każ Mattel.

4.7 Artikolu 18

Il-KESE jikkunsidra li l-proċedura għall-evalwazzjoni tal-konformità għandha tiġi implimentata għall-kategoriji kollha tal-ġugarelli, u mhux biss għall-każijiet imniżżla f'paragrafu 3, filwaqt li jiġi żgurat l-użu ta' kriterji uniformi u tiġi introdotta tikketta Ewropea tas-sikurezza, hekk kif ippropona l-PE (21).

Barra minn hekk, ladarba dan huwa qasam tekniku fejn hemm nuqqas ta' għarfien prattiku speċifiku jew ta' statistika dwar inċidenti kkawżati waqt l-użu tal-prodott, il-KESE jenfasizza l-ħtieġa li l-Kummissjoni tikkonkretizza l-prinċipju tal-prekawzjoni fil-proposta attwali, bl-istess mod kif seħħ fil-White Paper ta' Jannar 2000 dwar is-sikurezza tal-ikel (22).

4.8 Anness II — Rekwiżiti essenzjali tas-sikurezza

Parti I — Il-kwalitajiet fiżiċi u mekkaniċi

Il-KESE jemmen li l-ambitu tat-tielet paragrafu ta' punt 4 għandu jiġi estiż għat-tfal ta' taħt is-60 xahar, ladarba huwa possibbli li t-tfal ta' din l-età jistgħu jużaw ġugarell mingħajr il-prudenza u l-prekawzjoni xierqa billi jpoġġuh f'ħalqhom, anki jekk din ma kinetx l-intenzjoni tal-produttur fl-istadju tad-disinn tal-ġugarell.

Il-KESE jikkunsidra wkoll li l-aspetti li ġejjin ma ġewx koperti:

— l-imballaġġ tal-prodott, u speċjalment f'sitwazzjonijiet fejn il-ġugarelli jiġu ppakkjati f'boroż tal-plastik;

— il-possibbiltà li ċerti komponenti tal-ġugarell jinħallu u jinbelgħu mit-tfal;

— il-karatteristiċi f'każ li ġugarell jinkiser.

Parti III — Kwalitajiet kimiċi

Filwaqt li jilqa' l-bidliet proposti, il-KESE jiġbed l-attenzjoni għall-ħtieġa li jiġi implimentat, mingħajr telf ta' żmien, il-prinċipju tal-prekawzjoni rigward il-kwalitajiet kimiċi, ladarba l-istudji tal-Organizzazzjoni Dinjija tas-Saħħa juru li l-espożizzjoni tat-tfal għal dawn il-prodotti tista' twassal għal mard kroniku li jkompli jaffettwa lit-tfal li għandhom iktar minn tliet snin.

Għalhekk il-Kumitat jenfasizza l-ħtieġa li s-sustanzi kollha kklassifikati bħala karċinoġeniċi, mutaġeniċi jew tossiċi għar-riproduzzjoni (CMR) — inklużi dawk ta' kategorija 3, sakemm ikunu rikonoxxuti bħala potenzjalment perikolużi — jiġu pprojbiti, mhux biss mid-disinn tal-prodott innifsu, iżda anki mill-komponenti interni tiegħu, b'konformità, barra minn hekk, mad-Direttiva dwar prodotti kosmetiċi. Il-KESE javża wkoll lill-Kummissjoni dwar il-laxkezza żejda relatata mhux biss mal-limiti permessi ta' migrazzjoni, iżda wkoll mal-interrutturi endokrinali (endocrine interruptors), li jistgħu jxekklu l-iżvilupp normali tat-tfal.

Rigward l-użu ta' sustanzi allerġeniċi, il-KESE jirrakkomanda li l-Kummissjoni tipprojbixxi l-użu tal-fwejjaħ u s-sensitizzaturi kollha, peress li dawn jista' jkun fihom mhux biss sustanzi allerġeniċi iżda anki sustanzi oħra li jkollhom konsegwenzi diretti fuq is-sistemi immunitarji tat-tfal.

Sabiex inkunu realistiċi f'termini ta' fattibbiltà u fil-kuntest tal-istruttura tal-industrija tal-ġugarelli, li għandha maġġoranza kbira ta' SMEs, u l-bidliet sostanzjali li ġġib magħha din id-Direttiva, speċjalment fil-kamp tal-proprjetajiet kimiċi, il-KESE jixtieq jirrakkomanda perijodu ta' tranżizzjoni ta' ħames snin.

Fl-aħħar nett, il-KESE jiġbed l-attenzjoni għall-ħtieġa li tiġi żgurata l-kumpatibilità tal-proposta attwali mar-regoli tas-sikurezza tas-saħħa, speċjalment dawk relatati mal-materjali użati f'ġugarelli għat-tfal ta' taħt is-36 xahar. Għalhekk, il-Kumitat iħeġġeġ lill-Kummissjoni sabiex, għad-disinn ta' tali ġugarelli, tawtorizza biss l-istess sustanzi li huma permessi għal materjali f'kuntatt dirett ma' prodotti tal-ikel.

Parti IV — Kwalitajiet elettriċi

Il-KESE jikkunsidra li l-Anness għandu jinkludi regoli speċifiċi dwar prodotti li jużaw il-batteriji, b'mod partikolari l-batteriji tal-merkurju.

4.9 Anness V — Twissijiet

Il-KESE jikkunsidra li għandu jkun hemm twissijiet speċifiċi rigward kundizzjonijiet speċjali għal tfal b'ċerti diżabilitajiet fiżiċi jew mentali, sabiex b'hekk il-ġenituri jew il-persuni li jieħdu ħsieb it-tfal jafu minn qabel ir-riskji inerenti fl-użu tal-ġugarell.

Rigward l-użu ta' ġugarelli fl-ikel, il-KESE jikkunsidra li għandu jkun hemm indikazzjonijiet speċifiċi, murija b'mod viżibbli u li ma jitħassarx, li hemm ġugarell fl-ikel, u dan għandu jkun jidher irrispettivament minn kif inhu ppakkjat il-prodott.

Brussell, it-18 ta' Settembru 2008 Il-President tal-Kumitat Ekonomiku u Soċjali Ewropew Dimitris DIMITRIADIS

(1) National Electronic Injury Surveillance System (NEISS), immexxija mill-Kummissjoni għas-Sikurezza tal-Prodott tal-Konsumatur (CPSC), fl-Istati Uniti.

(2) ĠU C 167, 5.7.1986, p. 1.

(3) ĠU L 187, 16.7.1988, p. 1. Opinjoni tal-KES: ĠU C 232, 31.8.1987, p. 22.

(4) ĠU C 136, 4.6.1985, p. 1.

(5) COM(1986) 541 finali (ĠU C 282, 8.11.1986, p. 4).

(6) Opinjoni CES 639/87, rapporteur: is-Sinjura Williams (ĠU C 232, 31.8.1987, p. 22).

(7) ĠU L 281,14.10.1988, p. 55; ĠU L 37, 9.2.1991, p. 42.

(8) ĠU L 220, 30.8.1993, p. 1. Opinjoni tal-KES: ĠU C 14, 20.1.1992, p. 15 u ĠU C 129, l-10.5.1993, p. 3.

(9) ĠU C 297, 9.12.2003, p. 18.

(10) Direttiva 92/59/KEE tad-29 ta' Ġunju 1992 (ĠU L 228, 11.8.1992, p. 24 — opinjoni tal-KES: ĠU C 75, 26.3.1990, p. 1) u Direttiva 2001/95/KE tat-3 ta' Diċembru 2001 (ĠU L 11, 15.1.2002, p. 4); il-KES adotta l-opinjoni CES 1008/2000 tal-20 ta' Settembru 2000, rapporteur: is-Sinjura Williams (ĠU C 367, 20.12.2000, p. 34), dwar il-proposta għall-aħħar Direttiva msemmija, COM(2000) 139 finali. Iktar kmieni, opinjoni fuq inizjattiva proprja dwar l-istess suġġett tħejjiet mis-Sinjura Williams u adottata mill-KES fit-8 ta' Diċembnu 1999 (CES 1131/99 — ĠU C 51, 23.2.2000, p. 67).

(11) Pakkett ta' proposti COM(2007) 36, 37 u 53 finali, 14.2.2007, opinjonijiet tal-KESE INT/352/353/354 (CESE 1693/2007 tat-13 ta' Diċembru 2007, rapporteur: is-Sur Pezzini).

(12) Ara d-dikjarazzjoni tal-Kummissarju Kuneva lill-PE fit-12 ta' Settembru 2007, id-dikjarazzjonijiet tagħha fil-laqgħat mal-Viċi President ta' Mattel International fl-20 ta' Settembru 2007 u ma' delegazzjoni ta' produtturi tal-ġugarelli, fosthom Hornby, Lego u Mattel, fid-9 ta' April 2008, flimkien mal-konferenza stampa tat-22 ta' Novembru 2007. Ara wkoll ir-Riżoluzzjoni tal-PE dok P6-TA(2007)0412 tas-26 ta' Settembru 2007.

(13) Dejta mis-sit tal-Internet tal-Kummissjoni.

(14) Direttiva tal-Kunsill 88/378/KEE tat-3 ta' Mejju 1988 (ĠU L 187 tas-16.7.1988, p. 1). Ta' min jinnota li għall-kuntrarju tal-proposta preżenti, fil-proposta dwar il-prodotti kosmetiċi (COM(2008) 49 finali/2), il-Kummissjoni ġustament iddeċidiet li tissostitwixxi d-direttiva b'regolament. Għandu jiġi enfasizzat ukoll il-fatt li l-emendi tal-protokoll dwar is-sussidjarjetà fit-Trattat ta' Riforma l-emenda tal-protokoll dwar is-sussidjarjetà fit-Trattat ta' Riforma tirrappreżenta argument ieħor favur dan l-approċċ fil-ġejjieni billi tneħħi l-“preferenza” għad-direttivi.

(15) Skont ir-rapport, fis-sajf tal-2007 biss, 'il fuq minn 18-il miljun ġugarell li kien fih il-kalamiti tneħħa mis-suq, flimkien ma' 2 miljun ġugarell li kien miżbugħ b'żebgħa li fiha ċ-ċomb.

(16) Opinjoni CESE 1693/2007 tat-13 ta' Diċembru 2007, rapporteur: is-Sur Pezzini (INT/352-353-354) fejn, f'punt 5.2.11, hemm enfasi, b'rilevanza ċara, li:

“L-aħjar mod kif tissaħħaħ il-pożizzjoni u l-importanza tal-marka CE, kif definita fid-Deċiżjoni tal-Kunsill 93/465, huwa permezz ta' taqliba radikali ta' limmarkar innifsu, li tkun tinvolvi:

— li jkun iċċarat li m'għandhiex tintuża bħala sistema ta' immarkar jew tikkettjar għal skopijiet ta' konsum, lanqas bħala garanzija ta' kwalità jew ċertifikazzjoni jew approvazzjoni minn partijiet terzi indipendenti, imma biss bħala dikjarazzjoni ta' konformità u ta' dokumentazzjoni teknika, li l-fabbrikant jew l-importatur għandu l-obbligu u r-responsabbiltà sħiħa li jipproduċi għall-awtoritajiet u l-konsumaturi;

— li jkunu rrazzjonalizzati l-proċeduri varji għall-evalwazzjoni tal-konformità;

— li tissaħħaħ il-protezzjoni legali tal-marka CE billi tiġi reġistrata bħala marka kollettiva, li tfisser li l-awtoritajiet pubbliċi jistgħu jaġixxu b'ħeffa biex irażżnu l-abbużi, waqt li jżommu miftuħa l-possibbiltà ta' immarkar nazzjonali addizzjonali;

— li jissaħħu l-mekkaniżmi tas-sorveljanza tas-suq u l-kontrolli doganali fil-fruntieri;

— li produtturi u konsumaturi jistħarġġu l-vantaġġi u l-iżvantaġġi ta' kodiċi tal-kondotta volontarju possibbli fuq l-effettività tal-proliferazzjoni ta' marki u tikketti ta' kwalità nazzjonali — volontarji jew xorta oħra — u kif jirrelataw mal-marka CE”.

(17) COM(2007) 36, 37 u 53 finali tal-14.2.2007.

(18) Opinjoni kkwotata f'footnote 16, punti 5.2.7.1 u 5.2.9. Ara wkoll l-opinjoni tal-KESE dwar il-miżuri ta' politika għall-SMEs (INT/390), rapporteur: is-Sur Cappellini, u dwar il-prodotti kosmetiċi (INT/424), rapporteur: is-Sur Krawczyk).

(19) Study on Safety and Liability Issues Relating to Toys (PE 393.523), awturi: Frank Alleweldt — Direttur tal-proġett; Anna Fielder — Awtur prinċipali; Geraint Howells — Analiżi legali; Senda Kara, Kristen Schubert u Stephen Locke.

(20) F'dan il-kuntest ara s-sentenza tal-Qorti tal-Ġustizzja tal-Komunitajiet Ewropej tad-29 ta' Mejju 1997 (każ C-300/95, Rapporti tal-Qorti Ewropea 1997, paġna I-02649).

(21) Riżoluzzjoni tal-PE tad-19.9.2007 dwar ġugarelli perikolużi (dokument P6-TA(2007)0412) tas-26/9/2007.

(22) COM(1999) 719 finali tat-12.1.2000.